_:n9d53f64e00aa4845b3f328fa051b4e53xb0
<http://schema.org/articleBody>
"Τηλεφωνική επικοινωνία με τον Ρετζέπ Ταγίπ Ερντογάν, προκειμένου να τον συγχαρεί για την επανεκλογή του, είχε ο πρόεδρος των ΗΠΑ Τζο Μπάιντεν. Ο Τούρκος πρόεδρος έθεσε στον Αμερικανό ομόλογό του το ζήτημα της απόκτησης αμερικανικών μαχητικών αεροσκαφών F-16, ενώ από την πλευρά του ο Τζο Μπάιντεν ζήτησε από την Άγκυρα να άρει τα εμπόδια που θέτει στην προσχώρηση της Σουηδίας στο ΝΑΤΟ. «Μίλησα με τον Ερντογάν, του έδωσα συγχαρητήρια. Θέλει ακόμη βρεθεί λύση για τα F-16. Του είπα ότι θέλουμε να υπάρξει λύση για τη Σουηδία…», είπε ο Αμερικανός πρόεδρος σε δημοσιογράφους προτού αναχωρήσει από τον Λευκό Οίκο για το Ντέλαγουερ. «Θα πούμε περισσότερα την επόμενη εβδομάδα», συμπλήρωσε. Η Τουρκία επιδίωξε να αγοράσει μαχητικά αεροσκάφη F-16 αξίας 20 δισεκατομμυρίων δολαρίων από τις ΗΠΑ, αλλά το αμερικανικό Κογκρέσο μπλόκαρε την πώληση. Μεταξύ των κορυφαίων προτεραιοτήτων του Λευκού Οίκου είναι η ένταξη της Σουηδίας στο ΝΑΤΟ. Η Τουρκία ενέκρινε στα τέλη Μαρτίου την προσχώρηση της Φινλανδίας στο ΝΑΤΟ, αλλά εξακολουθεί να εμποδίζει την ένταξη της Σουηδίας. «Στα σκαριά» προσέγγιση Στοκχόλμης - Άγκυρας Οι υπουργοί Εξωτερικών της Σουηδίας και της Τουρκίας θα συναντηθούν «σύντομα» για να συζητήσουν για την επικύρωση της ένταξης της σκανδιναβικής χώρας στο ΝΑΤΟ η οποία καθυστερεί, ανακοίνωσε το σουηδικό υπουργείο Εξωτερικών. Η Σουηδία και η Φινλανδία υπέβαλαν αίτημα ένταξης στη Βορειοατλαντική Συμμαχία στον απόηχο της ρωσικής εισβολής στην Ουκρανία. Ωστόσο, ενώ η Φινλανδία εντάχθηκε στη Συμμαχία τον Απρίλιο, η ένταξη της Σουηδίας καθυστερεί λόγω αντιρρήσεων που προβάλλουν η Τουρκία και η Ουγγαρία. Ο επικεφαλής της σουηδικής διπλωματίας Τομπίας Μπίλστρομ δήλωσε νωρίτερα σήμερα στο τηλεοπτικό δίκτυο SVT ότι θα συναντηθεί με τον Τούρκο ομόλογό του Μεβλούτ Τσαβούσογλου την Πέμπτη σε μια σύνοδο των υπουργών Εξωτερικών του ΝΑΤΟ στο Όσλο. «Εντούτοις, ενημερωθήκαμε ότι ο υπουργός Εξωτερικών της Τουρκίας δεν θα έρθει, επομένως δεν θα υπάρξει καμία συνάντηση εκεί», ανέφερε εκπρόσωπος του Μπίλστρομ, προσθέτοντας ωστόσο ότι η συνάντηση θα πραγματοποιηθεί «σύντομα». Οι τριβές μεταξύ Τουρκίας και Σουηδίας είναι μακροχρόνιες. Στο παρελθόν, η Σουηδία έχει επικρίνει το ιστορικό της Τουρκίας στον τομέα των ανθρωπίνων δικαιωμάτων και αμφισβητεί την τήρηση της Άγκυρας στα δημοκρατικά πρότυπα. Η Τουρκία υποστηρίζει ότι η Σουηδία προσφέρει καταφύγιο σε μέλη οργανώσεων που η Άγκυρα θεωρεί τρομοκράτες. Επίσης η Τουρκία αναφέρει πως η σκανδιναβική χώρα δεν έχει εκπληρώσει τους όρους της συμφωνίας που επιτεύχθηκε στη Μαδρίτη τον περασμένο Ιούνιο, που είχαν σκοπό να κατευναστούν οι ανησυχίες της Άγκυρας στον τομέα της ασφάλειας. Οι συζητήσεις μεταξύ των δύο χωρών για το ΝΑΤΟ σταμάτησαν κατά τη διάρκεια των τουρκικών εκλογών, τις οποίες κέρδισε χθες στον δεύτερο γύρο ο νυν πρόεδρος Ρετζέπ Ταγίπ Ερντογάν. «Προσμένω να μπορέσω να αλλάξω ταχύτητα και να επιταχύνω τα πράγματα τώρα που ξέρουμε ποιο είναι το αποτέλεσμα», δήλωσε ο Μπίλστρομ. Ο ίδιος επανέλαβε ότι η σουηδική κυβέρνηση ελπίζει η χώρα να μπορέσει να γίνει το 32ο κράτος μέλος του ΝΑΤΟ μέχρι τη σύνοδο κορυφής της Συμμαχίας, που θα διεξαχθεί στη λιθουανική πρωτεύουσα Βίλνιους στις 11-12 Ιουλίου. «Ψήφος εμπιστοσύνης» από το Κρεμλίνο στον Ερντογάν Το Κρεμλίνο υπογράμμισε πως έχει «πολύ φιλόδοξους» στόχους με την Τουρκία, την επομένη της επανεκλογής του Ρετζέπ Ταγίπ Ερντογάν, ο οποίος διατηρεί μια σταθερή προσωπική σχέση με το ρώσο ομόλογό του Βλαντίμιρ Πούτιν. «Υπάρχει μια αρκετά ισχυρή δυναμική στην πραγματοποίηση κοινών προγραμμάτων (ανάμεσα στη Μόσχα και την Άγκυρα) και ελπίζουμε πως αυτή η δυναμική θα διατηρηθεί, οι στόχοι είναι πολύ, πολύ φιλόδοξοι», δήλωσε στους δημοσιογράφους ο εκπρόσωπος του Κρεμλίνου Ντμίτρι Πεσκόφ. Ο καγκελάριος Σολτς προσκαλεί τον Ερντογάν στο Βερολίνο Ο Γερμανός καγκελάριος Όλαφ Σολτς ανακοίνωσε ότι προσκάλεσε στο Βερολίνο τον νεοεκλεγέντα πρόεδρο της Τουρκίας Ρετζέπ Ταγίπ Ερντογάν, κατά τη διάρκεια τηλεφωνικής συνομιλίας στην οποία τον συνεχάρη για την επανεκλογή του, με στόχο να δώσει ξανά \"νέα ώθηση\" στη συνεργασία μεταξύ των δύο χωρών. Η Γερμανία και η Τουρκία, μέλη του ΝΑΤΟ, θέλουν να \"εξετάσουν τη συνεργασία μεταξύ των δύο κυβερνήσεων με μια νέα ώθηση\" και να \"συμφωνήσουν για τις κοινές προτεραιότητες εγκαίρως\", δήλωσε ο εκπρόσωπος του 'Ολαφ Σολτς, ο Στέφεν Χέμπερστραϊτ, σε δελτίο Τύπου. Για τον σκοπό αυτόν, ο πρόεδρος Ερντογάν \"προσκλήθηκε στο Βερολίνο για επίσημη επίσκεψη\", πρόσθεσε χωρίς να διευκρινίσει την ημερομηνία. Ο εκπρόσωπος δήλωσε ότι ο Σολτς υπογράμμισε τις στενές σχέσεις μεταξύ της Γερμανίας και της Τουρκίας, κυρίως ως σύμμαχοι στο ΝΑΤΟ. \"Και οι δύο συμφώνησαν να προσεγγίσουν τη συνεργασία μεταξύ των δύο κυβερνήσεων με νέα ώθηση και να συντονίσουν εγκαίρως τις κοινές προτεραιότητες\". Ο εκπρόσωπος δήλωσε ότι οι δύο ηγέτες \"θέλουν να συνεργαστούν για την επίτευξη θετικών εξελίξεων στην Ανατολική Μεσόγειο, σε εκκρεμείς αποφάσεις που λαμβάνονται στους κόλπους του ΝΑΤΟ και για τη σχέση της Τουρκίας με την Ευρωπαϊκή Ένωση\". Από την πλευρά της, η τουρκική προεδρία ανακοίνωσε ότι ο Ερντογάν τάχθηκε υπέρ \"της λήψης πρωτοβουλιών για την ενίσχυση των διμερών σχέσεων\", οι οποίες επλήγησαν τα τελευταία χρόνια. Προς άμεση αναβάθμιση οι σχέσεις Άγκυρας - Καϊρου Στην άμεση αναβάθμιση των διπλωματικών σχέσεων μεταξύ Άγκυρας και Καΐρου, με επιστροφή των εκατέρωθεν πρεσβευτών, συμφώνησαν οι πρόεδροι Αιγύπτου και Τουρκίας κατά την τηλεφωνική επικοινωνία που είχαν νωρίτερα σήμερα. Ο Άμπντελ Φάταχ αλ Σίσι τηλεφώνησε στον Ρετζέπ Ταγίπ Ερντογάν για να τον συγχαρεί για τη νίκη του στις τουρκικές προεδρικές εκλογές. Ο αιγύπτιος υπουργός Εξωτερικών Σάμεχ Σούκρι είχε επισκεφθεί τον προηγούμενο μήνα την Τουρκία και με τον ομόλογό του Μεβλούτ Τσαβούσογλου προετοίμασαν το έδαφος για την αναβάθμιση των διπλωματικών σχέσεων και για μια συνάντηση των δύο ηγετών. Συγχαρητήρια επιστολή Κ. Σακελλαροπουλου στον Ερντογάν Η Πρόεδρος της Ελληνικής Δημοκρατίας Κατερίνα Σακελλαροπούλου απηύθυνε συγχαρητήρια επιστολή στον επανεκλεγέντα Πρόεδρο της Τουρκικής Δημοκρατίας Ρετζέπ Ταγίπ Ερντογάν, στην οποία αναφέρει ότι προσβλέπει στην περαιτέρω ανάπτυξη των σχέσεων των δύο χωρών στη βάση του διεθνούς δικαίου, με στόχο τη διασφάλιση της περιφερειακής ειρήνης και σταθερότητας, καθώς και των σχέσεων καλής γειτονίας."
<https://gr.euronews.com/2023/05/30/toyrkiko-beto-soyhdia-f-16-agkathi-mpainten-erdogan>